รัฐบาลไทย-ข่าวทำเนียบรัฐบาล-กระทรวงแรงงาน ปลดล็อค งานขายของหน้าร้าน
วันศุกร์ที่ 24 เมษายน 2563
กระทรวงแรงงาน ปลดล็อค งานขายของหน้าร้าน
หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน ลงนามในประกาศกระทรวงแรงงาน เรื่อง กําหนดงานห้ามคนต่างด้าวทํา
เผย ปลดล็อค งานขายของหน้าร้าน ให้ทําได้เฉพาะเป็นแรงงานต่างด้าวที่มีนายจ้างและได้รับอนุญาตให้เข้ามาในราชอาณาจักรตามกฎหมายว่าด้วยคนเข้าเมืองภายใต้บันทึกข้อตกลงหรือบันทึกความเข้าใจที่รัฐบาลไทยทําไว้กับรัฐบาลต่างประเทศ โดยเป็นแรงงานที่ไทยมี MOU ด้วยเท่านั้น ซึ่งปัจจุบันไทยได้ทํา MoU กับ 4 ประเทศ คือ กัมพูชา ลาว เมียนมา และเวียดนาม
นายสุชาติ พรชัยวิเศษกุล อธิบดีกรมการจัดหางาน กล่าวเพิ่มเติมว่า เมื่อวันที่ 21 เมษายน 2563 ราชกิจจานุเบกษา ได้เผยแพร่ ประกาศกระทรวงแรงงาน เรื่อง กําหนดงานห้ามคนต่างด้าวทํา จํานวนรวม 40 อาชีพ เป็นงานห้ามคนต่างด้าวทําเด็ดขาด 27 งาน และงานที่ให้คนต่างด้าวทําได้โดยมีเงื่อนไข 13 งาน โดยแบ่งงานออกเป็น 4 บัญชี บัญชีที่ 1 งานที่ห้ามคนต่างด้าวทําโดยเด็ดขาด จํานวน 27 งาน ได้แก่ งานแกะสลักไม้ งานขับขี่ยานยนต์ งานขายทอดตลาด งานเจียระไนเพชร/พลอย งานเสริมสวย งานทอผ้าด้วยมือ งานทอเสื่อ ทํากระดาษสาด้วยมือ ทําเครื่องเขิน ทําเครื่องดนตรีไทย ทําเครื่องถม ทําเครื่องทอง/เงิน/นาก ทําเครื่องลงหิน ทําตุ๊กตาไทย ทําบาตร ทําผ้าไหมด้วยมือ ทําพระพุทธรูป ทําร่ม งานนายหน้า/ตัวแทน งานนวดไทย งานมวนบุหรี่ งานมัคคุเทศก์ งานเร่ขายสินค้า งานเรียงอักษร งานสาวบิดเกลียวไหม งานเลขานุการ และบริการทางกฎหมาย
บัญชีที่ 2 งานที่ห้ามคนต่างด้าวทําโดยมีเงื่อนไขให้คนต่างด้าวทํางานได้ตามข้อตกลงระหว่างประเทศหรือพันธกรณีที่ประเทศไทยมีความผูกพันภายใต้บทบัญญัติของกฎหมาย (MRAs) จํานวน 3 งาน ซึ่งต้องเป็นคนต่างด้าวของประเทศที่มีข้อตกลงกับประเทศไทยเท่านั้น จึงจะสามารถทํา 3 อาชีพนี้ได้ ได้แก่ วิชาชีพบัญชี วิชาชีพวิศวกรรม วิชาชีพสถาปัตยกรรม
บัญชี 3 งานที่ห้ามคนต่างด้าวทําโดยมีเงื่อนไขให้คนต่างด้าวทํางานฝีมือหรือกึ่งฝีมือนั้นได้ก็แต่เฉพาะงานที่มีนายจ้าง จํานวน 8 งาน ได้แก่ งานกสิกรรม งานทําที่นอน งานทํารองเท้า งานประดิษฐ์เครื่องแต่งกาย งานก่อสร้างอื่นๆ งานทํามีด งานทําหมวด งานปั้นดินเผา
บัญชีที่ 4 งานที่ห้ามคนต่างด้าวทําโดยมีเงื่อนไขให้คนต่างด้าวทํางานนั้นได้ก็แต่เฉพาะงานที่มีนายจ้างและได้รับอนุญาตให้เข้ามาในราชอาณาจักรตามกฎหมายว่าด้วยคนเข้าเมืองภายใต้บันทึกข้อตกลงหรือบันทึกความเข้าใจที่รัฐบาลไทยทําไว้กับรัฐบาลต่างประเทศ จํานวน 2 งาน ได้แก่ งานกรรมกร และงานขายของหน้าร้าน โดยเป็นแรงงานที่ไทยมี MOU ด้วยเท่านั้น ซึ่งปัจจุบันไทยได้ทํา MoU กับ 4 ประเทศ คือ กัมพูชา ลาว เมียนมา และเวียดนาม
อธิบดีกรมการจัดหางาน กล่าวเพิ่มเติมว่า หลังจากประกาศในราชกิจจานุเบกษาแล้ว 60 วัน ประกาศกระทรวงฉบับนี้จะมีผลใช้บังคับ ซึ่งกรมการจัดหางานจะบังคับใช้กฎหมายในการตรวจสอบการทํางานของคนต่างด้าวและสถานประกอบการอย่างเคร่งครัด โดยเฉพาะแรงงานต่างด้าวที่แย่งอาชีพคนไทย พร้อมบูรณาการทํางานร่วมกับสํานักงานตํารวจแห่งชาติ สํานักงานตรวจคนเข้าเมืองและกรมการปกครอง ลงพื้นที่ตรวจสอบทั่วประเทศ และดําเนินคดีตามกฎหมาย โดยคนต่างด้าวที่ทํางานโดยไม่มีใบอนุญาตทํางาน จะมีโทษปรับตั้งแต่ 5,000 – 50,000 บาท และถูกผลักดันส่งกลับ ส่วนนายจ้างที่จ้างคนต่างด้าวโดยไม่มีใบอนุญาตทํางาน มีโทษปรับ 10,000-100,000 บาทต่อคนต่างด้าวที่จ้างหนึ่งคน หากกระทําผิดซ้ําต้องมีโทษจําคุกไม่เกิน 1 ปี หรือปรับตั้งแต่ 50,000 – 200,000 บาท หรือทั้งจําทั้งปรับ และห้ามจ้างคนต่างด้าวทํางานเป็นเวลา 3 ปี ทั้งนี้ สามารถสอบถามข้อมูลเพิ่มเติมได้ทาง Line : @service_workpermit หรือ สายด่วนกระทรวงแรงงาน โทร.1506 กด 2 กรมการจัดหางาน